MTÜ Eesti Pimedate Liit juhatuse koosoleku protokoll nr 21-1

Kuupäev ja koht: 09.02.2021, Raua 1 Tallinn

Koosolekut juhatas juhatuse esimees Jakob Rosin.

Koosolekut protokollis tegevjuht Mari Sepp.

Koosolekul osalesid juhatuse esimees Jakob Rosin, liikmed Priit Kasepalu (Skype’i teel), Monica Lõvi (Skype’i teel), Silver Pulk (Skype’i teel) ja Tiina Tamm. Puudusid Maimu Guzikova ja Ago Kivilo.

Koosolekul osales 5 juhatuse liiget 7st, seega oli koosolek otsustusvõimeline.

Koosolekust võtsid osa tegevjuht Mari Sepp ja peaspetsialist Piret Aus (Skype’i teel).

**Koosoleku päevakord:**

1. Kirjalikud otsused ajavahemikus 18.12.2020-08.02.2021

2. Tegevus ajavahemikus 18.12.2020-08.02.2021

3. EPLi 2021. aasta tegevuskava kinnitamine

4. EPLi 2021. aasta eelarve kinnitamine

5. EPLi 2020. majandusaasta aruande esitamine üldkoosolekule kinnitamiseks

6. EPLi üldkoosoleku kokkukutsumine, selle aja ja koha määramine ning päevakorra esitamine

7. Kirjad ja info

Juhatus kinnitas koosoleku päevakorra.

**Päevakorrapunkt nr 1**

**Kirjalikud otsused ajavahemikus 18.12.2020-08.02.2021**

**23. detsembril** otsustas juhatus sõlmida Tallinn, Laki 7b hooneosa varakindlustuse If P&C Insurance AS-ga, hoone taastamisväärtus 7 miljonit eurot.

**7. jaanuaril** otsustas juhatus lükata muusikafestivali Balti Laine koroonaviiruse leviku tõttu aasta võrra edasi. Leedu ja Läti nägemispuudega inimeste katusorganisatsioonid olid eelnevalt selle ettepanekuga nõustunud.

**9. jaanuaril** kinnitas juhatus Eesti Puuetega Inimeste Fondi (EPIFond) toetusega korraldatavate ürituste eelarved ja kuupäevad. 2021. aastal toimuvad üritused: 9.-10. juunil suvekool, 15.-16. septembril matkapäev ja 20. oktoobril EPL 100. aastapäevale pühendatud valge kepi päeva tänuseminar. Liikmesühingute eestvedajate koolituse aja otsustab juhatus vastavalt koroonaviiruse levikule/taandumisele.

**21. jaanuaril** otsustas juhatus luua ligipääsetavuse teemalise meililisti.

**21. jaanuaril** otsustas juhatus panna 2021. aastal Tallinna Ülikooli ning Eesti Rahvakunsti ja Käsitöö Liidu korraldatavale erivajadustega lastele suunatud puuteraamatute ja -mängude valmistamise konkursile „Näputööga nägijaks“ välja eripreemia pimedatele inimestele kõige enam meeldinud puuteraamatu või -mängu eest. Eripreemia on nägemispuudega inimeste valmistatud meene või meened. Juhatus moodustab töörühma, mille ülesanne on konkursitöödega tutvumine ja juhatusele eripreemia laureaadi nimetamiseks ettepaneku tegemine.

**23. jaanuaril** otsustas juhatus avaldada kaastundeavalduse eripedagoog Ants Siimeri lähedastele. See ilmus Eesti Päevalehes 25. jaanuaril.

**Päevakorrapunkt nr 2**

**Tegevus ajavahemikus 18.12.2020-08.02.2021**

31. detsembril lõpetas Priit Kasepalu EPLi veebilehe tarvis Eesti pimedate ja vaegnägemisega inimeste elu ning tegevust aastatel 1996-2020 käsitleva meediakajastuste valiku koostamise.

5. jaanuaril saatsid Jakob Rosin ja Mari Sepp e-kirja Tallinna Kesklinna Valitsusele, sõnastades Raua 1 kontori ruumivajaduse ja ligipääsetavuse sisendi projekteerimistöödeks.

6. jaanuaril saatis Mari Sepp e-kirja Leedu ja Läti Pimedate liitudele, teemaks Balti Laine 2021 korraldamise edasilükkamise 2022 aastale otsustamine.

7. jaanuaril esitasid Jakob Rosin ja Mari Sepp EPIFondile taotluse, summas 21470€ juhatuse poolt kinnitatud 2021. aasta tegevuste lõikes.

8. jaanuaril saatis Priit Kasepalu Eesti Puuetega Inimeste Kojale (EPIKoda) tagasiside Sotsiaalkindlustusameti iseteeninduskeskkonna abivahendite osa kasutatavusest.

11. jaanuaril Aitas Piret Aus Järveküla Koolil leida nägemispuudega inimest loengu pidamiseks.

12. jaanuaril osales Jakob Rosin Muinsuskaitseameti ja epikoja Zoomis toimunud majasisesel ligipääsetavuse koolitusel. Epikoda korraldas Muinsuskaitseametile ligipääsetavuse koolituse, mis puudutas kaasavat disaini nii füüsilises kui ka virtuaalses keskkonnas. Jakob Rosin jagas infot nägemispuude osas.

12. jaanuaril osalesid Jakob Rosin ja Piret Aus koosolekul Vabariigi Presidendi Kantselei töötajatega. Juttu oli Vabariigi aastapäeva kirjeldustõlke tagamisest. Tõlge tuleb ning saadi kinnitus, et edaspidi on presidendiga seotud teleülekannetel kirjeldustõlge.

12. jaanuaril saatis Priit Kasepalu Eesti Inimõiguste Keskusele ja EPIKojale e-kirja, milles juhtis tähelepanu nägemispuudega inimeste liikumisvõimalusi käsitlevale ebatäpsusele inimõiguste olukorra variraportis.

12. jaanuaril allkirjastas Jakob Rosin SEB Pangaga laenulepingu Tallinn, Laki 7b hoone katusele päikesepaneelide paigaldamise rahastamiseks.

13. jaanuaril Osales Jakob Rosin Ligipääsetavuse rakkerühma arutelul hädaabiteate edastamise ligipääsetavusest.

13. jaanuaril nõustas Jakob Rosin Sotsiaalkindlustusametit järjekorraautomaadi ligipääsetavuse abiteksti koostamise osas.

13. jaanuaril esitas Mari Sepp EPIFondile 2020. aasta aruande.

13. jaanuaril edastas Jakob Rosin sihtrühmale tudengi palve lõputöö intervjuudeks.

14. jaanuaril nõustas Mari Sepp Tartu Ülikooli õppehoonete ligipääsetavuse juhendmaterjali koostamise osas.

15. jaanuaril saatis Priit Kasepalu liikmesühingutele ja teabelisti tema koostatud EPLi 2020. aasta tegevuse ülevaate.

15. jaanuaril käisid Jakob Rosin ja Mari Sepp notaribüroos. Notar seadis hüpoteegi Tallinn, Laki 7b kinnistule SEB Panga kasuks. EPLi esindajana allkirjastas Jakob Rosin, tunnistajana osales Mari Sepp.

15. jaanuaril osalesid Jakob Rosin ja Piret Aus Rahandusministeeriumi poolt kokku kutsutud Minuomavalitsuse portaali kultuuri töörühma arutelul. Nad koostavad ligipääsetava kultuurisündmuse hindamise lühiküsimustiku rahandusministeeriumile edastamiseks.

18. jaanuaril saatis Jakob Rosin Eesti Perearstide seltsi juhatuse liikmele Karmen Jollerile palve levitada ajakirja Valguse Kaja perearstikeskustes. Paberil ajakirju selts ei levita, lubadus on levitada digitaalset ajakirja.

19. jaanuaril edastas Jakob Rosin liikmetele soovitused loodavale valitsuskoalitsioonile. Koos juhatusega ning liikmete poolt saabunud sisendiga loodi soovitused loodavale valitsuskoalitsioonile, juhtimaks tähelepanu suurematele probleemkohtadele.

19. jaanuaril koostas Jakob Rosin ja saatis välja pressiteate valitsuskoalitsioonile esitatud soovituste kohta

20. jaanuaril pani Jakob Rosin EPLi kodulehele juhendmaterjali "Uus vaade ÜRO puuetega inimeste õiguste konventsioonile"

21. jaanuaril saatis Jakob Rosin Omnivale, Itellale ja DPD-le Küsimuse pakiautomaatide ligipääsetavuse arendamise kohta. Omniva on teemaga tegelemas, Itella paigaldab uut tüüpi, ekraanita automaatidele punktkirjas numbrid ning DPD on samuti teemast teadlik.

21. jaanuaril kohtus Mari Sepp EPLi kontoris Tallinna Heleni Kooli esindajate Erki Korp'i ja Ilona Tamsaluga.

22. jaanuaril suhtles Jakob Rosin Swedbanki kasutajakogemuse disaineriga ning otsis pangale kasutajakogemuse testijaid. Swedbank loob uusi kodulehtede osi ja palus kahe nägemispuudega inimese abi testimiseks. Teade listis olnud kuulutuse peale leidus hulk huvilisi.

22. jaanuaril seadistas Jakob Rosin EPLi uue meililisti Ligipääsetavus, millega saab liituda saates kirja aadressile ligipaasetavus+subscribe@pimedateliit.ee. Listi eesmärk on tekitada arutelu ning jagada infot ligipääsetavuse teemal.

24. jaanuaril koostas Jakob Rosin ülevaate koalitsioonileppest ning selles leiduvatest olulisematest sotsiaalvaldkonda puudutavatest teemadest.

25. jaanuaril andis Priit Kasepalu Swedbanki kasutajakogemuse disainerile telefoniintervjuu pangateenuste kasutatavusest.

26. jaanuaril kontrollis Jakob Rosin uues Sotsiaalkindlustusameti Tartu kontoris ligipääsetava järjekorraautomaadi ning ruumiplaanide ja siltide ligipääsetavust.

26. jaanuaril juhtis Jakob Rosin Tartu abilinnapea tähelepanu nägemispuudega inimeste ligipääsetavusvajadustele rekonstrueeritavas Tartu rongijaama osas.

27. jaanuaril pidas Jakob Rosin Statistikaameti esindajaga arutelu Statistikaameti ligipääsetavusest.

28. jaanuaril edastas Jakob Rosin liikmetele nägemispuudega inimeste teemalise statistika seisuga 31.12.2020

28. jaanuaril lõpetas Mari Sepp Tallinn, Laki 7b päikesepaneelide võrku ühendamise ja tootlikkuse kaugjälgimise võimaluste loomise protsessid.

29. jaanuaril vestles Mari Sepp telefoni teel Euroopa Pimedate Liidu töötajatega, et arutada ÜRO puuetega inimeste raporti teemade kajastamist EPLi kodulehel ja seminari korraldamist.

1. veebruaril tutvustas Priit Kasepalu Eesti Televisiooni saates Ringvaade Keskkonnaameti tellimusel valminud loodust tutvustavate õppevahendite kogu Meeltemätas.

1. veebruaril andis Jakob Rosin Ligipääsetavuse Rakkerühma teemaalade juhile ülevaate nägemispuudega inimeste probleemidest spordi, kultuuri, kaubanduse, panganduse, hariduse, tervishoiu ja pakiautomaatide valdkonnas.

1. veebruaril suhtles Mari Sepp Tallinn, Laki 7b üürnikega Tallinna Vesi ASi pöördumisele vastuse koostamiseks

1. veebruaril saatis Jakob Rosin vastuse Sotsiaalministeeriumi ametniku küsimusele nägemispuudega inimeste organisatsioonide teenuste kohta.

2. veebruaril Suhtles Piret Aus Tartu 2024 meeskonnaga, et arutada võimalikku koostööd projekti sündmuste ligipääsetavuse edendamiseks.

2. veebruaril suhtles Piret Aus Integratsiooni sihtasutusega, et arutada koostöö- ning koolitusvõimalusi Narvas.

3. veebruaril andis Priit Kasepalu Järveküla Kooli õpilastele veebitunni nägemispuudega inimeste elust.

3. veebruaril osalesid Jakob Rosin ja Piret Aus Ligipääsetavuse rakkerühma kultuuri ligipääsetavuse töörühmas

4. veebruaril osales Piret Aus virtuaalsel arutelul Rahandusministeeriumiga maakondade kultuurimajade ligipääsetavuse hindamiskriteeriumite paika panemiseks.

5. veebruaril osales Jakob Rosin Ligipääsetavuse Rakkerühma spordi ligipääsetavuse arutelul.

8. veebruaril kohtus Jakob Rosin Põhja-Eesti Pimedate Ühingu esindajaga, et arutada ligipääsetavuse testimise korralduslikke küsimusi.

8. veebruaril osales Piret Aus Rahandusministeeriumi omavalitsuste pädevuse hindamise kriteeriumite teemalisel virtuaalarutelul.

9. veebruaril toimus virtuaalne Interregi projekti My Own Life meeskonna koosolek Soome koostööpartneritega. Osalesid Jakob Rosin ja Mari Sepp.

**Päevakorrapunkt nr 3**

**EPLi 2021. aasta tegevuskava kinnitamine** (Lisa 1)

Juhatuse liikmed on tegevuskava projektiga eelnevalt tutvunud ning juhatuse meililistis oma ettepanekud ja parandused esitanud.

**Juhatus otsustas:** Kinnitada EPLi 2021. aasta tegevuskava.

**Päevakorrapunkt nr 4**

**EPLi 2021. aasta eelarve kinnitamine** (Lisa 2)

Juhatuse liikmed on eelarve projektiga eelnevalt tutvunud ning juhatuse meililistis oma ettepanekud ja parandused esitanud.

**Juhatus otsustas:** Kinnitada EPLi 2021. aasta eelarve.

**Päevakorrapunkt nr 5**

**EPLi 2020. majandusaasta aruande esitamine üldkoosolekule kinnitamiseks** (Lisa 3)

Juhatuse liikmed on EPLi 2020. majandusaasta aruandega tutvunud.

**Juhatus otsustas:** Esitada EPLi 2020. majandusaasta aruande üldkoosolekule kinnitamiseks.

**Päevakorrapunkt nr 6**

**EPLi üldkoosoleku kokkukutsumine, selle aja ja koha määramine ning päevakorra esitamine**

Juhatus arutas üldkoosoleku aja kinnitamist. Seoses SEB Pangaga sõlmitud laenulepinguga tuleb hiljemalt 1. maiks seada notariaalselt Tallinn, Laki 7b kinnistule ligipääsuks Laki 7 kinnistule servituut. Üldkoosolek peab toimuma võimalikult kiiresti, et jääks aega notariaalne toiming teha. Juhatus võttis arvesse revisjonikomisjoni tööks kuluvat aega ning leidis parimaks üldkoosoleku toimumise ajaks märtsi eelviimase nädala. Võttes arvesse koroonaviiruse levikut, saavad liikmed osaleda üldkoosolekul ka virtuaalselt.

**Juhatus otsustas:** Kutsuda kokku EPLi üldkoosolek 23. märtsil 2021. Koosoleku algus on kell 11.00, koosolek toimub Tallinnas, Viru hotelli seminariruumis ja virtuaalselt.

Üldkoosoleku päevakord:

1. EPLi 2020. majandusaasta aruande kinnitamine;

2. Tallinn Laki 7b kinnistule ligipääsuks servituudi seadmine Laki 7 kinnistule;

3. Info

**Päevakorrapunkt nr 7**

**Kirjad ja info**

**Kirjad**

19. jaanuaril saatis Jakob Rosin Eesti Keskerakonnale ja Eesti Reformierakonnale Eesti Pimedate Liidu poliitikasoovitused koalitsioonilepingusse. (Lisa 4)

20. jaanuaril rahuldas Pärnu Maakohus EPLi avalduse SA Puhke- ja Tegevuskeskus Jursu täiendava likvideerimismenetluse läbiviimiseks ja likvideerija määramiseks. (Lisa 5)

26. jaanuaril saatis Tallinna Kesklinna Valitsus pöördumise, milles märgib, et Raua 1 ruumid jäävad EPLi kasutusse kehtiva lepingu alusel, ruumides ümberkorraldusi ei tehta. (Lisa 6)

27. jaanuaril saatis MTÜ Pimedate Töökeskus Hariner avalduse rendihinna alandamiseks. (Lisa 7)

1. veebruaril saatis Tallinna Vesi AS teatise, et 14. jaanuaril on Laki 7B kinnistult pärinevast sademeveest võetud seireproovid näidanud väga suurt saasteainete kontsentratsiooni. (Lisa 8)

**Info**

Juhatus arutas ligipääsetavuse juhendmaterjali täiendamist ja sellele tegevusele võimaliku rahastuse leidmist. Otsustati koostada juhendmaterjali täiendamise tegevuste eelarve ja seejärel võtta vastu otsus.